b'\n_START_ARTICLE_\nSakvinavir\n_START_SECTION_\nZgodovina\n_START_PARAGRAPH_\nSakvinavir je bil prvi proteazni zaviralec in \xc5\xa1estnajsto protiretrovirusno zdravilo zapored, ki ga je FDA odobrila za ameri\xc5\xa1ko tr\xc5\xbei\xc5\xa1\xc4\x8de. Dovoljenje za promet je FDA za Invirase izdala 6. decembra 1996. Trde gelaste kapsule Invirase so sicer izkazovale slabo biolo\xc5\xa1ko razpolo\xc5\xbeljivost, zdravilo pa je hitro povzro\xc4\x8dilo odpornost virusa pri \xc5\xa1tevilnih bolnikih._NEWLINE_Za obliko Fortovase je FDA izdala dovoljenje 7. novembra 1997 in reformulacija v obliki mehkih gelastih kapsul je omogo\xc4\x8dila bolj\xc5\xa1o biolo\xc5\xa1ko razpolo\xc5\xbeljivost._NEWLINE_Farmacevtsko podjetje Roche, imetnik dovoljenja za promet, je v maju 2005 objavilo, da bo Fortovase umaknilo iz tr\xc5\xbei\xc5\xa1\xc4\x8da v za\xc4\x8detku leta 2006 zaradi prednostne uporabe zdravila Invirase, ki vsebuje farmakokineti\xc4\x8dni oja\xc4\x8devalec ritonavir. Zdravilo Fortovase je bilo na pobudo imetnika dovoljenja za promet umaknjeno iz prometa; dovoljenje za promet je v EU prenehalo 27. 6. 2006.\n_START_SECTION_\nMehanizem delovanja\n_START_PARAGRAPH_\nSakvinavir je proteazni zaviralec in zavira delovanje encimov, imenovanih proteaze, ki cepijo beljakovinske molekule v manj\xc5\xa1e enote. Proteaza HIV ima bistveno vlogo tako pri virusnem podvojevanju znotraj celice kot pri spro\xc5\xa1\xc4\x8danju zrelih virusnih delcev iz oku\xc5\xbeenih celic. Sakvinavir zavira proteazo HIV-1 in proteazo HIV-2.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki pri obeh formulacijah zdravila so blage prebavne motnje, vklju\xc4\x8dno z drisko, siljenjem na bruhanje, mehkim blatom in neprijetnim ob\xc4\x8dutkom v trebuhu. Invirase izra\xc5\xbea bolj\xc5\xa1e prena\xc5\xa1anje kot Fortevase.'